## Pravilnik o načinu i postupku obavljanja nadzora kakvoće proizvoda za koje je potrebno uvjerenje

### NN 9/2000 (25.1.2000.), Pravilnik o načinu i postupku obavljanja nadzora kakvoće proizvoda za koje je potrebno uvjerenje

# DRŽAVNI INSPEKTORAT

Na temelju članka 18. stavak 3. Zakona o Državnom inspektoratu "Narodne
novine" br. 76/99, glavni inspektor Državnog inspektorata donosi

## PRAVILNIK

### O NAČINU I POSTUPKU OBAVLJANJA NADZORA KAKVOĆE PROIZVODA ZA KOJE JE POTREBNO UVJERENJE

OPĆE ODREDBE

Članak 1.

Ovim Pravilnikom propisuje se način i postupak obavljanja nadzora kakvoće
određenih proizvoda, sadržaj i oblik obrasca izvješća kojeg carinarnica
dostavlja nadležnom gospodarskom inspektoru, uvjete izdavanja, obrazac
i sadržaj uvjerenja o kakvoći, kojim se potvrđuje, da neki proizvod odgovara
propisima o kakvoći, obveze osoba, koje su dužne podnijeti zahtjev za izdavanje
uvjerenja o kakvoći te uvjeti koje moraju ispunjavati stručne institucije
za utvrđivanje kakvoće proizvoda.

Članak 2.

Nadzor kakvoće proizvoda prema odredbama ovoga Pravilnika obavlja se
za proizvode pri uvozu i proizvode domaćih proizvođača za koje je potrebno
uvjerenje prema popisu tih proizvoda, koje odredi Vlada Republike Hrvatske.

SADRŽAJ OBAVIJESTI ZA CARINARNICU

Članak 3.

Obavijest o proizvodima koji se uvoze s podacima na obrascu, kojeg je
(sukladno članku 16. Zakona o Državnom inspektoratu "Narodne novine" br.
76/99.) carinarnica dužna popuniti, ovjeriti i dostaviti nadležnom gospodarskom
inspektoru, sadrži podatak o: carinarnici i carinskoj ispostavi, uvozniku,
vrsti i nazivu proizvoda, količini proizvoda, broju koleta i jedinici pakiranja,
zemlji iz koje se roba uvozi, zemlji porijekla, broju fakture ino dobavljača,
datumu uvoza odnosno carinjenja, svrsi uvoza, potpis ovlaštene osobe i
pečat.

Obrazac izvješća se izrađuje na samokopirnom papiru uobičajene kakvoće,
veličine A4, tako da kopiju popunjenog obrasca carinarnica može zadržati
za vlastite potrebe.

Obrazac iz stavka 1. ovoga članka tiskan je uz ovaj Pravilnik i čini
njegov sastavni dio.

IZDAVANJE UVJERENJA

Članak 4.

Za proizvode za koje se obavljenim nadzorom kakvoće utvrdi da odgovaraju
propisanoj kakvoći gospodarski inspektor izdaje uvjerenje o kakvoći.

Uvjerenje iz stavka 1. ovoga članka gospodarski inspektor dužan je izdati
bez odlaganja:

- za proizvode kojima se kakvoća utvrđuje senzorskim pregledom, po obavljenom
pregledu;

- za proizvode od kojih je uzet uzorak radi ispitivanja kakvoće, po
primitku nalaza i mišljenja o provedenom ispitivanju;

- po predočenoj dokumentaciji za proizvode o obavljenoj provjeri kakvoće
kod domaće stručne institucije.

Članak 5.

Uvjerenje iz članka 4. ovoga Pravilnika izdaje se na obrascu UK.

Obrazac iz stavka 1. ovoga članka tiskan je uz ovaj Pravilnik i čini
njegov sastavni dio.

POSTUPAK OBAVLJANJA NADZORA KAKVOĆE

Članak 6.

Nadzor kakvoće proizvoda obavlja se po pisanom zahtjevu za izdavanje
uvjerenja o kakvoći, kojeg podnosi uvoznik odnosno domaći proizvođač.

Članak 7.

Zahtjev za izdavanje uvjerenja o kakvoći podnosi uvoznik odnosno domaći
proizvođač nadležnom gospodarskom inspektoru Državnog inspektorata, prema
sjedištu odnosno ispostavi područne jedinice Državnog inspektorata.

Članak 8.

Uz zahtjev za izdavanje uvjerenja prilažu se dokumenti koji prate proizvod
a služe kao dokaz točnosti podataka navedenih u zahtjevu te dokaz o uplati
naknade za obavljanje nadzora.

Zahtjeve za izdavanje uvjerenja gospodarski inspektor dužan je uzeti
u postupak prema redoslijedu njihova prispijeća.

Članak 9.

Uvoznik odnosno domaći proizvođač dužan je proizvode za koje traži izdavanje
uvjerenja o kakvoći pripremiti za pregled, odrediti osobu koja će biti
nazočna nadzoru, odrediti osobu za pomoć pri uzorkovanju te osigurati potrebnu
ambalažu i drugi materijal za pakiranje uzoraka.

Članak 10.

Ako je zahtjev za izdavanje uvjerenja podnesen, sukladno članku 8. i
članku 9. ovoga Pravilnika, nadzor kakvoće proizvoda gospodarski inspektor
obavit će najkasnije unutar 24 sata računajući od sata kada je zahtjev
podnijet.

Članak 11.

Kakvoća proizvoda utvrđuje se senzorskim pregledom i ispitivanjem kod
određene stručne institucije.

Članak 12.

Senzorski pregled proizvoda prema članku 11. ovoga Pravilnika obuhvaća:

- identifikaciju proizvoda (porijeklo, vrstu, količinu, uvjete prijevoza
odnosno čuvanja i dr.)

- je li na propisan način deklariran, označen, obilježen i upakiran,

- je li popraćen propisanim ispravama (jamčevni list, tehnička uputa,
uputa za uporabu, popis ovlaštenih servisa, osigurano servisno održavanje
i sl.)

- ima li propisane isprave, oznake, podatke i znakove usklađenosti s
propisima o kakvoći proizvoda kojima se uređuje atestiranje, homologiranje,
cetrificiranje i sl.

- je li udovoljeno propisanim uvjetima kakvoće, npr. opći izgled, boja,
miris, okus, konzistencija, čistoća (prisutnost stranih primjesa i dr.),
ujednačenost po veličini, strukturi i boji te

- utvrđivanje drugih svojstava propisanih za tu vrstu proizvoda, koja
se mogu senzorski utvrditi.

Članak 13.

Ispitivanje kod stručne institucije obuhvaća uzimanje uzoraka, dostavljanje
uzoraka, laboratorijsko ispitivanje s ciljem utvrđivanja odgovara li proizvod
propisanoj ili deklariranoj kakvoći glede osnovnog sastava, pridodanih
tvari i drugih svojstava koja se mogu utvrditi samo kod stručne institucije.

Za proizvode iz uvoza i domaće proizvode uvjerenje će se izdati i bez
obavljenog ispitivanja kakvoće kod stručne institucije, ako se senzorskim
putem utvrdi da je proizvod proizveo isti proizvođač, da je u istovjetnom
i neoštećenom pakiranju, iste cijene, zaštitnog ili drugog znaka i oznake,
da ima ujednačenu kakvoću ako je u rasutom stanju te da je ranijim ispitivanjem
kakvoće istog takvog proizvoda već utvrđeno, da odgovara propisanoj kakvoći
i da je izdano uvjerenje.

Kada se senzorskim pregledom proizvoda, čija se kakvoća utvrđuje na
taj način, ne mogu sa sigurnošću utvrditi svi bitni elementi za utvrđivanje
kakvoće ispitivanje će se obaviti kod stručne institucije.

Razloge za postupanje u smislu stavka 3. ovoga članka gospodarski inspektor
navest će u zapisniku o obavljenom inspekcijskom nadzoru.

Članak 14.

Za proizvode deklarirane kakvoće može se obaviti ispitivanje kod stručne
institucije samo u slučaju ako se senzorskim pregledom ne može sa sigurnošću
potvrditi točnost svih elemenata navedenih na deklaraciji proizvoda ili
ostaloj pratećoj dokumentaciji a u vezi s kakvoćom proizvoda.

Članak 15.

Uzimanje i dostava uzoraka radi ispitivanja kakvoće proizvoda obavlja
se na način i po postupku utvrđenom Zakonom o Državnom inspektoratu, ako
ta pitanja nisu drukčije uređena posebnim propisom.

Članak 16.

Ispitivanje kakvoće za potrebe inspekcijskog nadzora u smislu članka
14. do 18. Zakona o Državnom inspektoratu mogu obavljati pravne i fizičke
osobe koje ispune uvjete propisane zakonom odnosno propisima donesenim
na temelju zakona za ispitivanje određenih proizvoda u pogledu prostornih
uvjeta, opremljenosti laboratorija i stručnih djelatnika te kojima je o
tome izdano odobrenje.

Pravne i fizičke osobe koje su kod nadležnog tijela registrirane za
djelatnost kontrole kakvoće određenih proizvoda i zapošljavaju stručne
djelatnike za kontrolu tih proizvoda, a same nemaju vlastiti laboratorij,
mogu na temelju ugovora s osobama iz stavka 1. ovoga članka preuzimati
poslove kontrole kakvoće proizvoda, s tim da naknada za obavljeno ispitivanje
ne može biti veća od iznosa naknade kao da je ispitivanje obavila organizacija
iz stavka 1. ovoga članka.

PRIJELAZNE I ZAVRŠNE ODREDBE

Članak 17.

Danom stupanja na snagu ovoga Pravilnika prestaje važiti Pravilnik o
načinu i postupku obavljanja nadzora kakvoće određenih proizvoda pri uvozu
i izvozu "Narodne novine" br. 42/96 i 108/97.

Članak 18.

Ovaj Pravilnik stupa na snagu osmog dana od dana objave u "Narodnim
novinama".

Klasa: 336-01/00-01/06
Urbroj: 556-01-00-01
Zagreb, 17. siječnja 2000.

Glavni inspektor
**Branko Jordanić,** v. r.

OBRAZAC
UK

![](Dodaci/2000/0100.gif)

```
REPUBLIKA HRVATSKA
DRŽAVNI INSPEKTORAT
10000 Zagreb, Ulica grada Vukovara 78
Područna jedinica ____________

Odsjek za nadzor kakvoće proizvoda s uvjerenjem

Klasa:
Urbroj:
Mjesto i datum:

Gospodarski inspektor Državnog inspektorata u postupku nadzora kakvoće
proizvoda za koje je potrebno uvjerenje o kakvoći, po zahtjevu uvoznika,
odnosno domaćeg proizvođača ________________________ , iz ______________
__________ na temelju članka 17. stavak (2) Zakona o Državnom inspektoratu
"Narodne novine" br. 76/99. izdaje

                            UVJERENJE
                             o kakvoći

Potvrđuje se da ________________________________________________________
                                   (količina i naziv proizvoda)

________________________________________________________________________

odgovara odredbama članka ______________________________________________

________________________________________________________________________

Uvjerenje se izdaje na temelju senzorskog pregleda i/ili ispitivanja
stručne organizacije ___________________________ prema aktu broj:

__________________________

Pristojba u iznosu od ______________ kn po Tarifnom broju 1. i 28. Tarife
upravnih pristojbi uz Zakon o upravnim pristojbama "Narodne novine" br.
8/96., 77/96., 13/97. i 68/98, je naplaćena prema priloženoj uplatnici.

                                        Gospodarski inspektor
                                _________________________________

```

```
Carinarnica  _________________________________
Carinska
ispostava  ___________________________________
```

```
                       OBAVIJEST

                     o proizvodima koji se uvoze

Na temelju članka 16. Zakona o Državnom inspektoratu "Narodne novine" br. 76/99.,
obavještavamo gospodarskog inspektora Državnog inspektorata da je obavljen uvoz
kako slijedi:

1. PODACI O UVOZNIKU
```

|  |  |  |
| --- | --- | --- |
| MBS/JMBG | Uvoznik | Sjedište/adresa |
| Broj   fakture                                   Datum uvoza | Korisnik uvoznih proizvoda (naziv i mjesto) | |

2. PODACI O PROIZVODIMA

|  |  |  |  |  |  |  |
| --- | --- | --- | --- | --- | --- | --- |
| Red.   br. | Naziv proizvoda | Količina | Mjerna     jedinica | Zemlja           izvoza | Zemlja      porijekla | Svrha    uvoza |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

          Mjesto i datum                                                                    Potpis
ovlaštene osobe
   \_\_\_\_\_\_\_\_\_\_\_\_\_\_\_\_\_\_\_\_                      M P                        \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pravilnik, NN 9/2000-100